Είναι από αυτές τις αποφάσεις που εξοργίζουν: Την ώρα που ο Ερντογάν έχει ανοίξει διάπλατα τα σύνορά του και το διατυμπανίζει, απειλώντας να “πνίξει” την Ευρώπη στους πρόσφυγες και τους μετανάστες, την ώρα που -αποδεδειγμένα- μεταφέρει οργανωμένα στα ελληνοτουρκικά σύνορα μετανάστες που δεν έχουν καμία σχέση με το μέτωπο της Ινλίμπ, την ώρα που οι διακινητές κάνουν “πάρτι” στο Αιγαίο, η Γερμανία αποφασίζει να στείλει στην Τουρκία 32 εκατομμύρια ευρώ.

Γιατί; Κρατηθείτε: Για την ενίσχυση της τουρκικής Ακτοφυλακής, ώστε να… αποτρέπει την διακίνηση μεταναστών προς τα ελληνικά νησιά! Την ίδια Ακτοφυλακή που κάνει τον “τροχονόμο”, αν όχι “πλάτες” στους έμπορους ανθρώπινων ψυχών.

Και το όλο θέμα γίνεται ακόμη καλύτερο: Για το “πεσκέσι” των 32 εκατομμυρίων έχει δεσμευθεί στον Ερντογάν προσωπικά η Άνγκελα Μέρκελ!

Συγκεκριμένα, όπως αναφέρει ο Γερμανικός Τύπος, την εκταμίευση 32 εκατομμυρίων ευρώ προς την Τουρκία, ως στήριξη στην προσπάθεια αποτροπής των διακινητών προσφύγων, αποφασίζει σήμερα η Επιτροπή Προϋπολογισμού του Ομοσπονδιακού Κοινοβουλίου.

click4more: Χίος: Προκάλεσαν ναυάγιο και ανθρώπινες ζωές παίχτηκαν κορώνα γράμματα! Τρεις για κακούργημα

Τα χρήματα προορίζονται «για την υποστήριξη της Τουρκίας στην αποκατάσταση της επιχειρησιακής ικανότητας της Ακτοφυλακής της», ενώ στη σχετική εισήγηση του γερμανικού υπουργείου Εσωτερικών από τις 23 Φεβρουαρίου προς την Επιτροπή επισημαίνεται ότι «αυτή την στιγμή δεν είναι απολύτως εγγυημένη η επιχειρησιακή ικανότητα, λόγω των συνεχιζόμενων ενεργειών διάσωσης προσφύγων/μεταναστών οι οποίοι κινδυνεύουν και λόγω της προσπάθειας πρόληψης της παράνομης μετανάστευσης».

Στο ίδιο έγγραφο αναφέρεται μάλιστα ότι οι δαπάνες «είναι αναπόφευκτες», καθώς διαφορετικά «θα πληγούν σοβαρά κρατικά συμφέροντα πολιτικής φύσης».

click4more: Άνοιξε τα σύνορα ο Ερντογάν! Βίντεο ντοκουμέντα με πρόσφυγες να περνούν ελεύθερα!

Σύμφωνα με δημοσίευμα του ιδιωτικού τηλεοπτικού σταθμού n-tv για το θέμα, το υπουργείο Εσωτερικών τονίζει ότι «η διάσωση ανθρώπινων ζωών και η βελτίωση της ανθρωπιστικής κατάστασης στην Μεσόγειο είναι και προς το συμφέρον της Γερμανίας, όπως και η παρεμπόδιση μιας ανεξέλεγκτης μεταναστευτικής κίνησης με κατεύθυνση την Γερμανία».

Όπως αναφέρει η εφημερίδα BILD, από την επιστολή του υπουργείου Εσωτερικών προς την Bundestag προκύπτει ότι η ίδια η Καγκελάριος έχει προσωπικά δεσμευθεί στον Τούρκο Πρόεδρο Ταγίπ Ερντογάν για την παροχή αυτής της ενίσχυσης.

«Η Τουρκία ζήτησε σε ανώτατο πολιτικό επίπεδο να υπάρξει εντατικοποίηση της διμερούς υποστήριξης της τουρκικής Ακτοφυλακής», αναφέρει το έγγραφο που έχει στην κατοχή της η εφημερίδα, ενώ διευκρινίζεται ότι «η ανάγκη ήταν απρόβλεπτη» και ότι «ο χρόνος πιέζει», ιδίως ενόψει της βελτίωσης των καιρικών συνθηκών την άνοιξη, η οποία θα ευνοήσει τις μεταναστευτικές ροές από την θάλασσα.